**Dracula on noussut haudastaan** (myös **Dracula nousee haudasta**; engl. *Dracula Has Risen from the Grave*) on Freddie Francisin ohjaama brittiläinen kauhuelokuva vuodelta 1968. Elokuvan pääosissa ovat Christopher Lee kreivi Draculana ja Rupert Davies Ernest Mullerina. *Dracula on noussut haudastaan* on kolmas Hammer Film Productionsin Dracula-elokuva, jossa kreiviä näyttelee Christopher Lee. *Dracula on noussut haudastaan* oli Hammerin tuottoisin elokuva. *Dracula on noussut haudastaan* on luultavasti Hammerin vampyyrielokuvista kuuluisin.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Kreivi Dracula (Christopher Lee) on maannut linnansa vallihaudassa jo vuoden päivät, mutta kyläläiset eivät vieläkään uskalla elää rauhallista ja normaalia elämää, sillä heidän mielestään vampyyrikreivin pahuus leijuu vielä vahvana kylän yllä. Paikalle saapuva monsignore Ernest Muller (Rupert Davies) väittää taikauskoa lapselliseksi hölynpölyksi, ja päättää lähteä manaamaan pahuuden Draculan linnasta. Mukaansa hän velvoittaa kylän pelokkaan papin (Ewan Hooper). Matkalla linnaan tapahtuu onnettomuus, jonka seurauksena kreivi herää jäisestä haudastaan. Alistettuaan papin palvelijakseen, hän päättää kostaa Mullerille linnansa häpäisemisen...

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Christopher Lee  | … |  Kreivi Dracula
  |
|  Rupert Davies  | … |  Monsignore Ernest Muller
  |
|  Veronica Carlson  | … |  Maria Muller
  |
|  Barry Andrews  | … |  Paul
  |
|  Barbara Ewing  | … |  Zena
  |
|  Ewan Hooper  | … |  Pappi
  |
|  Marion Mathie  | … |  Anna
  |
|  Michael Ripper  | … |  Max
  |
|  John D. Collins  | … |  Student
  |
|  George A. Cooper  | … |  Maaherra
  |

Tuotanto
--------

Elokuvan on käsikirjoittanut Anthony Hinds (nimellä John Elder) ja tuottanut Aida Young. Kreivi Draculan hahmo on Bram Stokerin samannimisestä romaanista vuodelta 1897.

*Dracula on noussut haudastaan* kuvattiin Technicolor-menetelmällä Pinewood Studiosilla Buckinghamshiren Iver Heathissa ja Elstree Studiosilla Lontoossa. Elokuva oli ensimmäinen Hammerin *Dracula*, jota kuvattiin Lontoon Elstree Studiosilla.

Alun perin Terence Fisherin oli määrä ohjata elokuva, mutta hänen joutui jättäytymään pois sairastumisen takia. Freddie Francis korvasi Fisherin ohjaajana. Ewan Hooperin ääni on dubattu.

Vastaanotto ja julkaisu
-----------------------

Elokuvalla on Rotten Tomatoes -sivustolla 79 prosentin "tuore"-arvosana, joka perustuu 14 arvosteluun.

*Dracula on noussut haudastaan* sai ensi-iltansa kotimaassaan Isossa-Britanniassa 7. marraskuuta vuonna 1968. Yhdysvalloissa elokuva pääsi teatterilevitykseen 6. helmikuuta vuonna 1969. *Draculan* levittäjänä toimi Warner Bros.-Seven Arts.

Suomessa elokuva ei päässyt teattereihin sen kieltämisen takia. Elokuvalle asetettiin "KK" (kokonaan kielletty) 7. tammikuuta vuonna 1969. Kiellon perusteena oli "mielenterveyden vahingoittuminen". Kielto kuitenkin kumottiin, ja *Dracula on noussut haudastaan* esitettiin televisiossa 25. kesäkuuta vuonna 1986.

Australiassa elokuva oli ensimmäinen Hammerin *Dracula*-elokuva, jonka sensorit hyväksyivät. Edelliset Hammerin *Draculat* *Dracula* (1958) ja *Dracula – pimeyden ruhtinas* (1966) kiellettiin. *Dracula on noussut haudastaan* -elokuvaa sensuroitiin hieman kun sitä esitettiin kolme viikkoa Sydneyn Capitol Theatressa tammikuussa vuonna 1970.

DVD-julkaisut
-------------

*Dracula on noussut haudastaan* on julkaistu DVD:lle vuonna 2004. Elokuva on julkaistu myös 6. marraskuuta vuonna 2007 Dracula-elokuvien *Dracula*, *Dracula, paholaisen lähettiläs* ja *Draculan kosto* kanssa yhdessä neljän osan DVD-julkaisussa.

Muut Hammerin Dracula-elokuvat
------------------------------

* *Dracula* (1958)
* *The Brides of Dracula* (1960)
* *Dracula – pimeyden ruhtinas* (1966)
* *Dracula, paholaisen lähettiläs* (1970)
* *Vampyyrin arvet* (1970)
* *Draculan kosto* (1972)
* *Dracula elää ja voi hyvin* (1973)
* *Seitsemän vampyyrin legenda* (1974)

Lähteet
-------

1. 1 2 3 4 5 6 7 8 9 10 11 12  Dracula nousee haudasta (1968) *imdb.com*. IMDB.com. Viitattu 25.12.2012. (englanniksi)
2. ↑  Dracula on noussut haudastaan (1968) *filmgoer.fi*. Filmgoer.fi. Viitattu 25.12.2012. (suomeksi)
3. 1 2 3 4 5  Dracula Has Risen From the Grave (1968) *elonet.fi*. Elonet.fi. Viitattu 25.12.2012. (suomeksi)
4. ↑  Dracula Has Risen from the Grave (1969) *rottentomatoes.com*. Rottentomatoes.com. Viitattu 25.12.2012. (englanniksi)
5. ↑  Dracula Has Risen from the Grave (1968) *allmovie.com*. Allmovie.com. Viitattu 25.12.2012. (englanniksi)
6. ↑  Dracula Has Risen From The Grave (1968) *thehificelluloidmonster.wordpress.com*. Thehificelluloidmonster.wordpress.com. Viitattu 25.12.2012. (englanniksi)

Aiheesta muualla
----------------

* *Dracula on noussut haudastaan* Internet Movie Databasessa. (englanniksi)
* *Dracula on noussut haudastaan* Elonetissä.
* *Dracula on noussut haudastaan* AllMoviessa. (englanniksi)
* *Dracula on noussut haudastaan* Rotten Tomatoesissa (englanniksi)